Ε.Ε.Α.Σ. Φάρος Νέας Σμύρνης

Ο Εξωραϊστικός - Εκπολιτιστικός - Αθλητικός Σύλλογος "Ο Φάρος" Ν. Σμύρνης, ιδρύθηκε το 1934. Από το 2003 έχει δημιουργήσει επιτυχημένο τμήμα σόφτμπολ γυναικών, το οποίο το 2013 κατέκτησε το Πρωτάθλημα Ελλάδας. Το 2014 δημιούργησε και τμήμα καλαθοσφαίρισης, η ανδρική ομάδα του οποίου μετέχει στη Δ΄ ΕΣΚΑΝΑ.

Ιστορία

Το 1934 οι κάτοικοι της συνοικίας Φάρος στην Άνω Ν. Σμύρνη αποφάσισαν να ιδρύσουν τον ομώνυμο σύλλογο με σκοπό να επιδιώξουν την ένταξη της περιοχής τους στην τότε κοινότητα Ν. Σμύρνης, να ενταχθούν στο σχέδιο πόλης και γενικά να εξωραϊσουν τη συνοικία.

Ο Σύλλογος είχε έντονη δραση στα τελευταία προπολεμικά και στα πρώτα μεταπολεμικά χρόνια, ώσπου πέτυχε το σημαντικότερο στόχο του: να ενταχθεί η συνοικία στο Δήμο. Στη συνέχεια οι δραστηριότητές του είχαν κυρίως πολιτιστικό χαρακτήρα: χοροεσπερίδες, εκδρομές, έκδοση ημερολογίου, διοργάνωση λαϊκών αγώνων δρόμου και γενικά αποτελούσε τον πόλο συσπείρωσης των κατοίκων της περιοχής. Επίσης, διοργανώνει ετήσια εκδήλωση στη μνήμη των σφαγιασθέντων από τους Γερμανούς 114 κατοίκων της περιοχής στο μπλόκο του Φάρου, στις 9 Αυγούστου 1944.

Για πολλά χρόνια τα γραφεία του συλλόγου ήταν στην οδό Αρτάκης, κοντά στην πλατεία του Φάρου. Από το 2006 στεγάζεται σε κτίριο της πλατείας Ζαρίφη, το οποίο παραχώρησε ο Δήμος Νέας Σμύρνης και ο σύλλογος μετέτρεψε σε εντευκτήριο με μπιλιάρδο, επιτραπέζια παιχνίδια κλπ.

Η ομάδα σόφτμπολ 

Το 2003 ο σύλλογος αποφάσισε να δραστηριοποιηθεί και στον αθλητικό χώρο, ιδρύοντας ομάδα σόφτμπολ. Τον πυρήνα της ομάδας αποτέλεσαν μαθήτριες του 13ου Δημοτικού Σχολείου Ν. Σμύρνης, το οποίο στεγάζεται στην περιοχή. Βασικός εμπνευστής υπήρξε ο γυμναστής Χαράλαμπος Τριγωνάκης, ο οποίος είναι ο προπονητής της ομάδας μέχρι σήμερα.

Η ομάδα άρχισε να συμμετέχει στις διάφορες διοργανώσεις και παρουσίασε εντυπωσιακή πρόοδο τα επόμενα χρόνια. Δύο συνεχόμενες χρονιές (2006, 2007) η ομάδα των Νεανίδων πήρε το ασημένιο μετάλλιο στο Πανελλήνιο Πρωτάθλημα, ενώ διακρίνεται και στο Πρωτάθλημα Γυναικών.

Η πορεία

2005 
Άνοιξη 2005: πρώτη νίκη σε επίσημο ματς επί του Αίνου Κεφαλλονιάς με 25-24.
8η θέση στο Πανελλήνιο Πρωτάθλημα Γυναικών, αν και αποτελείτο από κορίτσια ηλικίας 13 ετών!
7η θέση στο Πανελλήνιο Πρωτάθλημα Νεανίδων.
2006
8η θέση στο Πανελλήνιο Πρωτάθλημα Γυναικών.
2η θέση στο Πανελλήνιο Πρωτάθλημα Νεανίδων (ασημένιο μετάλλιο).
2007
2η θέση στο Πανελλήνιο Πρωτάθλημα Νεανίδων (ασημένιο μετάλλιο).
Επιλογή οκτώ αθλητριών του Φάρου στην Προεθνική Ομάδα Κορασίδων.
2008:
2009:
2010:
2011: 
4η θέση στο Πανελλήνιο Πρωτάθλημα Γυναικών.
2012:
2013: 
Πρωταθλήτρια Ελλάδος Γυναικών
2014:

Αθλήτριες

Για την προεθνική 2007 επιλέχτηκαν οι αθλήτριες του Φάρου: Βλάχου, Διαμάντη, Καρύδα Γ., Καρύδα Μ., Κοροντζή, Κινδύνη, Παππά, Σκαρογιάννη.
Στη βασική ομάδα του Φάρου έχουν αγωνιστεί, επίσης, οι: Δουδωνή, Ζέρβα, Κάτσικα, Κόκτα, Κουτελάκη, Τεμπονέρα, Φωκά κ.ά.
Στην εθνική ομάδα νεανίδων που κατέκτησε το βαλκανικό πρωτάθλημα 2013 μετείχαν επτά αθλήτριες του συλλόγουοι: Ιωάννα Κοροτζή, Δώρα Σκαρογιάννη, Ραφαέλλα Κινδύνη, Αλίνα Κόκτα, Σταυρούλα Τζώρτζη, Νεφέλη Αναγνώστου και Ηλιάνα Κουρέα. Η Αλίνα Κόκτα αναδείχθηκε καλύτερη αθλήτρια των βαλκανικών αγώνων.

Α.Ο. Φάρος (1973-1979) [ποδόσφαιρο]

Στις αρχές της δεκαετίας του '50 τα μέλη του εκπολιτιστικού συλλόγου ο Φάρος είχαν συγκροτήσει μια παρεΐστικη ποδοσφαιρική ομάδα που αγωνιζόταν στη μεγάλη αλάνα της περιοχής, τη σημερινή πλατεία Ζαρίφη, με διάφορες άλλες ανεπίσημες ομάδες από άλλες συνοικίες. Π.χ. στις 16 Φεβρουαρίου 1951 αντιμετώπισε εκτός έδρας τη Δόξα Καλαμακίου, από την οποία ηττήθηκε 1-3. Διαιτητής του αγώνα ήταν ο παλαίμαχος παίκτης του Πανιωνίου Γιώργος Ρουσσόπουλος. Η ομάδα εκείνη παρέμεινε μια ομάδα γειτονιάς και δεν εξελίχθηκε σε στάδιο τέτοιο ώστε να διεκδικήσει την επισημοποίησή της και πολύ περισσότερο την ένταξή της στην ΕΠΣΑ.

Το 1973 έγινε μια προσπάθεια να δημιουργηθεί τακτική ποδοσφαιρική ομάδα στη συνοικία με την επωνυμία Αθλητικός Όμιλος Φάρου. Αναγνωρίστηκε ως επίσημο σωματείο με εκλεγμένο Δ.Σ. και είχε έδρα την αλάνα στην περιοχή Δεξαμενή, όπου διαμορφώθηκε ποδοσφαιρικό γήπεδο. Τα γραφεία του ήταν στην οδό Μιαούλη.

Ο Α.Ο. Φάρος είχε χρώματα μπλε και κίτρινο και έμβλημα έναν πέτρινο φάρο. Συγκροτήθηκαν ανδρική και εφηβική ομάδα, οι οποίες επί δύο-τρία έτη έδιναν αγώνες και μετείχαν σε τουρνουά ως ανεξάρτητες, με σκοπό να ενταχθούν στην δύναμη της Ε.Π.Σ. Αθηνών. Αν και ο σύλλογος είχε καλές αγωνιστικές επιδόσεις και οργανωτικές προδιαγραφές, ο στόχος αυτός δεν κατορθώθηκε, διότι το 1975-76 ο χώρος του γηπέδου επελέγη από το Δήμο για τη δημιουργία του κολυμβητηρίου και του κλειστού γυμναστηρίου της συνοικίας. Έτσι, αφού στερήθηκε τον αγωνιστικό χώρο ο Α.Ο. Φάρος δεν έγινε δεκτός από την ΕΠΣΑ, η οποία δεν δεχόταν νέα σωματεία αν δεν είχαν γήπεδο.

Ο σύλλογος επιβίωσε ως ανεξάρτητος για μια-δύο σεζόν ακόμα και τελικά διαλύθηκε γύρω στο 1979. Οι περισσότεροι ποδοσφαιριστές του απορροφήθηκαν από τον ΑΠΟ Ν. Σμύρνης. Ο πιο γνωστός παίκτης που βγήκε από το φυτώριο του Φάρου υπήρξε ο Παούρης, που έπαιξε σε ομάδες Β΄ Εθνικής.

Οι Φίλοι του Φάρου (2002)

Από το 2002 στη συνοικία του Φάρου δραστηριοποιείται και ένας δεύτερος τοπικός σύλλογος με δράση κυρίως πολιτιστική. Έχει τίτλο: Περιβαλλοντικός & Πολιτιστικός Αθλητικός Σύλλογος "Οι Φίλοι του Φάρου".

Αναφορές

Εξωτερικοί σύνδεσμοι 

 https://web.archive.org/web/20101211094035/http://www.farosns.gr/
 http://www.freewebs.com/farosns/
 https://web.archive.org/web/20160305204116/http://faros-sf-team.tripod.com/faros_ns_softball_team/

Αθλητικοί σύλλογοι Αθήνας
Αθλητισμός στη Νέα Σμύρνη
Ελληνικοί αθλητικοί σύλλογοι σόφτμπολ
Ελληνικοί σύλλογοι καλαθοσφαίρισης
Ιδρύσεις αθλητικών συλλόγων το 2003
Ιδρύσεις ομάδων καλαθοσφαίρισης το 2014